Φώτης Κολακίδης

Ο Φώτης Κολακίδης ήταν Ελληνοκύπριος αρχιτέκτοντας. Διετέλεσε Δήμαρχος Λεμεσού την περίοδο 1973-1986.

Βιογραφικά στοιχεία 

Ο Φώτης Κολακίδης γεννήθηκε στην Αλεξάνδρεια το 1923. Ο πατέρας του ήταν Ελληνοκύπριος. Αποφοίτησε από το Γυμνάσιο Λεμεσού. Ακολούθως, σπούδασε αρχιτεκτονική στο Πανεπιστήμιο Κολούμπια. Στη συνέχεια, απέκτησε μεταπτυχιακό τίτλο στην αρχιτεκτονική από το Πανεπιστήμιο Χάρβαρντ.

Εργάστηκε σε αρχιτεκτονικά γραφεία της Νέας Υόρκης, του Σαν Φρανσίσκο και της Βοστώνης. Μαθήτευσε στον μεγάλο θεωρητικό και δάσκαλο της σύγχρονης αρχιτεκτονικής Βάλτερ Γκρόπιους και συνεργάστηκε μαζί του στο συνεταιρισμό του T.A.C. (The Architects Collaborative).

Ακολούθως ίδρυσε το δικό του αρχιτεκτονικό γραφείο στην Κύπρο υπό την επωνυμία Κολακίδης & Συνεταίροι Αρχιτέκτονες και Μηχανικοί, το οποίο ασχολήθηκε με οικιστικά, εμπορικά, σχολικά και τουριστικά έργα στην Κύπρο και στη Συρία. Ήταν μέλος του ΕΤΕΚ και του RIBA. Το 1958 ίδρυσε δεύτερη εταιρεία με την επωνυμία Colakides Development Company Ltd, η οποία ήταν η πρώτη αναπτυξιακή εταιρεία στην Κύπρο, έχοντας στο ενεργητικό της την ανέγερση της πρώτης πολυκατοικίας στην Κύπρο για πώληση διαμερισμάτων και συγκεκριμένα το γνωστό εφτάπατο της Λεμεσού, η επίδραση του οποίου έφερε τεράστιες αλλαγές στην ανάπτυξη και ριζική αλλαγή της πολεοδομικής εξέλιξης των κυπριακών πόλεων. Επίσης, ως αρχιτέκτονας των πρώτων πολυτελών ξενοδοχείων Αμαθούς, Meridien και Sheraton (μετέπειτα St. Raphael) συνέβαλε στο να τοποθετηθεί η Λεμεσός στον τουριστικό χάρτη υψηλού τουρισμού που άλλαξε την όψη της πόλης και τον τρόπο ζωής των κατοίκων της.

Διετέλεσε πρόεδρος του Συνδέσμου Πολιτικών Μηχανικών και Αρχιτεκτόνων Κύπρου (1965-1970), του Κυπροαμερικανικού Ακαδημαϊκού Συνδέσμου (1968-1972) και του Ροταριανού Ομίλου Λεμεσού (1968-1969). Επιπλέον, διετέλεσε μέλος της Κυπριακής Επιτροπής UNESCO (1976-1987).

Αντιπροσώπευσε την Κύπρο σε πολλά διεθνή συνέδρια ως αρχιτέκτονας και ως δήμαρχος. Έτυχε τιμητικών διακρίσεων του Συνδέσμου Πολιτικών Μηχανικών και Αρχιτεκτόνων Κύπρου κατά την 25η και 50η επέτειο του Συνδέσμου και του απονεμήθηκε το χρυσό κλειδί της πόλης της Θεσσαλονίκης.

Απεβίωσε στις 11 Νοεμβρίου 2009.

Δημαρχεία Φώτη Κολακίδη 

Τον Αύγουστο του 1973 διορίστηκε Δήμαρχος Λεμεσού, θέση στην οποία παρέμεινε έως τον Μάιο του 1986 που διεξήχθησαν οι πρώτες δημοτικές εκλογές στην Κυπριακή Δημοκρατία. Επιπλέον, την περίοδο 1980-1986 διετέλεσε αναπληρωτής πρόεδρος της Ένωσης Δήμων Κύπρου και αντιπρόεδρος της Επιτροπής Περιβάλλοντος και Πολεοδομίας των Τοπικών Αρχών του Συμβουλίου της Ευρώπης στο Στρασβούργο.

Κατά τη διάρκεια της θητείας στου στο δημαρχείο υπήρχε παντελής έλλειψη οικονομικών πόρων του δήμου λόγω του πραξικοπήματος και της τουρκικής εισβολής του 1974. Ωστόσο, κατόπιν πολλών προσπαθειών για εξασφάλιση χορηγιών από το κράτος, δανεισμό από τράπεζες και με τη συμβολή σημαντικών δωρεών από γνωστούς Λεμεσιανούς, δημιουργήθηκαν αξιόλογα έργα στην πόλη, αναβαθμίζοντας την περιουσία του Δήμου Λεμεσού και την ποιότητα ζωής των κατοίκων της.

Στη διάρκεια της θητείας του αντιμετώπισε επίσης με επιτυχία τα μεγάλα προβλήματα που προέκυψαν λόγω της τουρκικής εισβολής και της εγκατάστασης στη Λεμεσό χιλιάδων προσφύγων, όπως και σημαντικά ζητήματα ανάπτυξης και υποδομής της πόλης.

Μερικά από τα έργα που έγιναν κατά τη διάρκεια της θητείας του ήταν:
 εξωραϊσμός και τοπιοτέχνηση της επίχωσης
 ανέγερση αγοράς χονδρικής πώλησης. 
 εξασφάλιση δωρεάς από το Ίδρυμα Παττίχη, του κινηματογράφου Παλλάς και δημιουργία του Παττιχείου Δημοτικού Θεάτρου
 απόκτηση κτιρίου πινακοθήκης από δωρεά της Υπατίας Ζήνωνος Παυλίδη. 
 απόκτηση νέου γηροκομείου Άγιος Παντελεήμων στην περιοχή Τσιρείου από δωρεά του Ομίλου Ρόταρυ και του Συνδέσμου Φίλοι των Απόρων Λεμεσού 
 απόκτηση Μουσικής Σχολής από δωρεά Παπαδάκη
 δημιουργία Μουσείου Λαϊκής Τέχνης στην οδό Αγίου Ανδρέου από δωρεά οικογένειας Σχίζα
 συμβολή στη δημιουργία της Ένωσης Δήμων Κύπρου
 μελέτες για το ΣΑΛΑ και σύσταση σώματος ΣΑΛΑ
 δημιουργία της υπηρεσίας τροχονομίας 
 εκπόνηση του πρώτου Τοπικού Σχεδίου το 1985 σε συνεργασία με το Τμήμα Πολεοδομίας και Οικήσεως. 
 πρώτη κήρυξη διατηρητέων οικοδομών και υιοθέτηση παγκύπριων κανονισμών 
 οργάνωση του Κεντρικού Σφαγείου Κοφίνου σε συνεργασία με τους άλλους δήμους της Κύπρου. 
 δημιουργία Ιδρύματος Νίκου & Δέσποινας Παττίχη με νέο καταστατικό 
 ένταξη της Αγίας Φύλας στα δημοτικά όρια του Δήμου Λεμεσού, με την οποία ο Δήμος Λεμεσού έγινε ο μεγαλύτερος σε έκταση και σε πληθυσμό δήμος της Κύπρου.

Κατά τα 13 χρόνια της θητείας του ως Δήμαρχος Λεμεσού αρνήθηκε να παίρνει αντιμισθία για να συμβάλει στην ομαλοποίηση των δυσμενών οικονομικών του δήμου. Στις  6 Οκτωβρίου 2009 ο Δήμος Λεμεσού πραγματοποίησε εκδήλωση προς τιμήν του.

Παραπομπές

Πηγές

|-

Δήμαρχοι Λεμεσού
Κύπριοι αρχιτέκτονες